വിവാഹജീവിതത്തിലെ നിര്ബന്ധിത ലൈംഗിക ബന്ധത്തെ നിയമവിരുദ്ധമെന്ന് വിളിക്കാനാകില്ല: മുംബൈ കോടതി മുംബൈ: വിവാഹജീവിതത്തിലെ നിര്ബന്ധിത ലൈംഗിക ബന്ധം കുറ്റകരമല്ലെന്ന നിരീക്ഷണവുമായി മുംബൈ കോടതി. മുംബൈ അഡീഷണല് സെഷന്സ് ജഡ്ജി സഞ്ജശ്രീ ജെ ഗാരട്ടിന്റേതാണ് നിരീക്ഷണം. ഭര്ത്താവ് നിര്ബന്ധിത ലൈംഗിക ബന്ധത്തിലേര്പ്പെട്ടുവെന്ന് കാണിച്ച് യുവതി നല്കിയ കേസിലാണ് കോടതി നിരീക്ഷണം നടത്തിയത്. ഭര്ത്താവ് നിയമവിരുദ്ധമായ ഒന്നും ചെയ്തില്ലെന്നായിരുന്നു കേസ് പരിഗണിക്കുന്ന വേളയില് കോടതി നിരീക്ഷണം. തുടര്ന്ന് ഭര്ത്താവിന് കോടതി ജാമ്യം അനുവദിച്ചു.നവംബര് 22നാണ് യുവതി വിവാഹിതയായത്. തുടര്ന്ന് ഭര്ത്താവിന്റെ കുടുംബം തനിക്ക് മേല് നിരവധി നിയന്ത്രണങ്ങള് ഏര്പ്പെടുത്തിയെന്ന് യുവതി ഹര്ജിയില് പറയുന്നു. ഇതിനിടെയാണ് ഭര്ത്താവ് സമ്മതമില്ലാതെ ലൈംഗിക ബന്ധത്തിലേര്പ്പെട്ടത്. ജനുവരി 2 ന് ദമ്ബതികള് മുംബൈയ്ക്കടുത്തുള്ള ഹില് സ്റ്റേഷനായ മഹാബലേശ്വറിലേക്ക് പോയി. അവിടെ വച്ചും ഭര്ത്താവ് ഇത് ആവര്ത്തിച്ചു. പിന്നീട് ശാരീരികമായ അസ്വസ്ഥതകള് അനുഭവപ്പെട്ടതിനെ തുടര്ന്ന് ഇവര് ഡോക്ടറെ കാണുകയായിരുന്നു. ഡോക്ടര് നടത്തിയ പരിശോധനയില് ഇവര്ക്ക് അരക്ക് താഴെ പക്ഷാഘാതം ബാധിച്ചതായി കണ്ടെത്തി. ഇതിന് പിന്നാലെ യുവാവിനെതിരേയും കുടുംബത്തിനെതിരേയും യുവതി പൊലീസില് പരാതി നല്കി. സ്ത്രീധന പീഡനം ആരോപിച്ചായിരുന്നു കുടുംബാംഗങ്ങള്ക്കെതിരെ പരാതി നല്കിയത്. തങ്ങളെ കള്ളക്കേസില് കുടുക്കുകയായിരുന്നുവെന്നും സ്ത്രീധനം ആവശ്യപ്പെട്ടിട്ടില്ലെന്നും ഭര്ത്താവും കുടുംബവും കോടതിയെ അറിയിച്ചു. പ്രതികള്ക്ക് മുന്കൂര് ജാമ്യാപേക്ഷ നല്കുന്നതിനെ പ്രോസിക്യൂഷന് എതിര്ത്തു.യുവതിയോട് എത്ര തുകയാണ് സ്ത്രീധനമാവശ്യപ്പെട്ടതെന്ന് വ്യക്തമായിട്ടില്ലെന്നും നിര്ബന്ധിത ലൈംഗികബന്ധം കോടതിയില് നിലനില്ക്കില്ലെന്നും ജഡ്ജി വ്യക്തമാക്കി. അതിനാല് യുവതിയുടെ ഭര്ത്താവിനേയും കുടുംബാംഗങ്ങളേയും കസ്റ്റഡിയില് ചോദ്യം ചെയ്യേണ്ട ആവശ്യമില്ലെന്നായിരുന്നു കോടതി നിലപാട്.യുവതിയ്ക്ക് പക്ഷാഘാതം സംഭവിച്ചത് വളരെ നിര്ഭാഗ്യകരമാണ്. എന്നിരുന്നാലും, ഭര്ത്താവും കുടുംബവും ഇതിന് ഉത്തരവാദികളാകാന് കഴിയില്ല. ആരോപണങ്ങളുടെ സ്വഭാവം പരിശോധിക്കുമ്ബോള് കസ്റ്റഡി ചോദ്യം ചെയ്യല് ആവശ്യമില്ല. അന്വേഷണ സമയത്ത് സഹകരിക്കാന് പ്രതികള് തയ്യാറാണ്. ജഡ്ജി പറഞ്ഞു.വിവാഹബന്ധത്തിനുള്ളില് നടക്കുന്ന ബലാത്സംഗം വിവാഹമോചനം ആവശ്യപ്പെടുന്നതിന് സാധുവായ കാരണം കേരള ഹൈക്കോടതി വിവാഹബന്ധത്തിനുള്ളില് നടക്കുന്ന ബലാത്സംഗം ഇന്ത്യയില് ശിക്ഷാര്ഹമല്ലെങ്കിലും അത് വിവാഹമോചനം ആവശ്യപ്പെടുന്നതിന് സാധുവായ കാരണമാണെന്ന വാദം ഇക്കഴിഞ്ഞ ആറിന് കേരള ഹൈക്കോടതി ശരിവെച്ചിരുന്നു. കുടുംബക്കോടതി വിധിക്കെതിരെ ഒരു ഭര്ത്താവ് നല്കിയ അപ്പീല് പരിഗണിക്കവെയാണ് ഹൈക്കോടതി നിര്ണായകമായ ഈ പരാമര്ശം നടത്തിയത്. ഭര്ത്താവ് സമര്പ്പിച്ച രണ്ട് അപ്പീലുകളും കോടതി നിരസിച്ചു.ഇന്ത്യന് നിയമവ്യവസ്ഥ പ്രകാരം ശിക്ഷാര്ഹമല്ലെങ്കിലും ഭാര്യയുടെ അന്തസിനെയും വ്യക്തിത്വത്തെയും അപകര്ത്തിപ്പെടുത്തുന്ന രീതിയില് ഭര്ത്താവിന്റെ ഭാഗത്ത് നിന്നുമുണ്ടാകുന്ന പെരുമാറ്റം ശാരീരികവും മാനസികവുമായ ക്രൂരതയുടെ പരിധിയില്പ്പെടുന്നതാണെന്ന് അപ്പീല് പരിഗണിച്ച ജസ്റ്റിസ് എ. മുഹമ്മദ് മുഷ്താഖ്, ജസ്റ്റിസ് കൗസര് എടപ്പകത്ത് എന്നിവര് അടങ്ങിയ ഡിവിഷന് ബെഞ്ച് നിരീക്ഷിച്ചു.നിയമപരമായ ബന്ധത്തിനുള്ളില് കഷ്ടത അനുഭവിക്കാതിരിക്കാനുള്ള അവകാശത്തിന് വേണ്ടിയുള്ള നിയമ പോരാട്ടമാണ് കഴിഞ്ഞ പത്തു വര്ഷത്തിലേറെ കാലമായി കേസില് എതിര്കക്ഷിയായ സ്ത്രീ നടത്തുന്നതെന്ന് കോടതി പറഞ്ഞു. സമ്ബത്തിനും ലൈംഗികതയ്ക്കും വേണ്ടിയുള്ള ഭര്ത്താവിന്റെ അത്യാര്ത്തി ഒരു സ്ത്രീയെ ദുരിതത്തിലേക്ക് നയിച്ച അനുഭവമാണ് ഈ കേസിനാസ്പദമായ സംഭവങ്ങളെന്നും എത്രയും പെട്ടെന്ന് വിവാഹമോചനം നേടാനുള്ള വ്യഗ്രതയില് ധനപരമായ അവകാശവാദങ്ങളെല്ലാം ഉപേക്ഷിക്കാന് പോലും അവര് തയ്യാറായത് കാണാതിരിക്കാന് കഴിയില്ലെന്നും ഡിവിഷന് ബെഞ്ച് നിരീക്ഷിച്ചു.വിവാഹമോചനത്തിനായി ഭാര്യ നല്കിയ ഹര്ജി അംഗീകരിച്ചുകൊണ്ടുള്ള കുടുംബക്കോടതിയുടെ വിധിയ്ക്കെതിരെ ഭര്ത്താവ് നല്കിയ അപ്പീല് പരിഗണിക്കവെയാണ് ഭാര്യയുടെ ശരീരത്തിന് മേലെ ഭര്ത്താവിന് അവകാശമില്ലെന്ന് വ്യക്തമാക്കുന്ന ശക്തമായ പരാമര്ശം കോടതിയുടെ ഭാഗത്തുനിന്ന് ഉണ്ടായത്.